HC West vei jännitysnäytelmän Dickenin vieraana – Käsipallon SM-liiga
Dickenin ja HC Westin välieräsarja jatkuu huikeana näytelmänä. Maanantain kolmannessa kohtaamisessa jännitystä riitti enemmän kuin herkemmille soisi ja West vei lopulta ottelun nimiinsä viime sekunnin maalilla.
Ottelu eteni hyvin tasaisena aina lukemiin 7-7 saakka. Avausjakson puolivälin tienoilla HC West alkoi kuitenkin saada otetta pelistä ja hivuttautui pienelle karkumatkalle. Dicken nousi vielä maalin tuntumaan, mutta taukoon mennessä West venytti eron jälleen kolmeen maaliin.
Sitten yleisölle tarjottiinkin jälleen melkoista draamaa. Tauon jälkeen Dicken kuroi eron umpeen, West karkasi uudestaan kolmen maalin päähän ja Dicken tuli jälleen sitkeästi tasoihin. Tilanteeseen 23-23 peli jämähtikin sitten useaksi minuutiksi. Ja kun maalihanat saatiin taas auki, tasaisuus jatkui. Viimeinen sana oli kuitenkin Westin, kun Fredrik Forss heitti vieraat voittoon peliajan ollessa jo umpeutumassa.
Dickenin päävalmentaja Björn Monnberg oli luonnollisesti pettynyt lopputulokseen.
– Kolmas tiukka vääntö. Ja kääntyi lopussa väärin meidän kannalta, Monnberg harmitteli.
HC Westin päävalmentaja Mikko Koskue käytti miltei samoja sanoja, toki tulokseen tyytyväisempänä.
– Tiukkaa vääntöä taas, vähän liiankin tiukkaa. Otetaan taas keskiviikkona uudelleen, Koskue heitti.
Vakuuttavimman pelaajan tittelin vei HC Westin Miro Koljonen.
– Vähän samanlainen peli kuin viimeksi. Tosi pienistä asioista kiinni, yleensä tuurista kiinni ja tuuri oli meidän puolella. Hemmetin hyvää taistelua molemmilta joukkueilta, Koljonen jakoi tunnustusta.
Dicken – HC West 26-27 (13-16)
HC West johtaa otteluvoitoin 2-1.
Dicken: Broman Benny 7, Noodla Valdar 5, Modig Christoffer 4, Hollfast Thomas 4, Rémy Anton 3, Stierncreutz Casimir 2, Granlund Max 1
HC West: Koljonen Miro 5, Toomla Sten 4, Sundberg Richard 3, Silfver Sami 3, Laine Topias 3, Genberg Anders 3, Ahlström Måns 3, Sjöblom Peik 1, Forss Fredrik 1, Berglund Oscar 1
*** Koljonen Miro HC West
* Roslander Patrik Dicken
Dicken: Kamula Jukka 1 x 2 min
HC West: Genberg Anders 1 x 2 min, Lång Alexander 2 x 2 min
Cocks eteni vakuuttavasti finaaleihin HC West ja Dicken keskiviikkona neljännessä välierässä